title: Komission täytäntöönpanoasetus (EU) 2018/520, annettu 28 päivänä maaliskuuta 2018, asetuksen (EU) N:o 37/2010 muuttamisesta aineen kevyt aromaattinen liuotinbensiini luokittelemiseksi sen jäämien enimmäismäärän osalta (ETA:n kannalta merkityksellinen teksti. )

text:
               3.4.2018

               FI

               Euroopan unionin virallinen lehti

               L 87/9

         KOMISSION TÄYTÄNTÖÖNPANOASETUS (EU) 2018/520,
   annettu 28 päivänä maaliskuuta 2018,
   asetuksen (EU) N:o 37/2010 muuttamisesta aineen kevyt aromaattinen liuotinbensiini luokittelemiseksi sen jäämien enimmäismäärän osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 14 artiklan yhdessä sen 17 artiklan kanssa,
   ottaa huomioon eläinlääkekomitean muotoileman Euroopan lääkeviraston lausunnon,
   sekä katsoo seuraavaa:

               (1)

               Asetuksen (EY) N:o 470/2009 17 artiklassa edellytetään, että unionissa elintarviketuotantoeläimille tarkoitetuissa eläinlääkkeissä tai kotieläintaloudessa käytettävissä biosidivalmisteissa käytettäviksi tarkoitettujen farmakologisesti vaikuttavien aineiden jäämien enimmäismäärät, jäljempänä ’MRL-arvot’, vahvistetaan asetuksessa.

               (2)

               Komission asetuksen (EU) N:o 37/2010 (2) liitteessä olevassa taulukossa 1 vahvistetaan farmakologisesti vaikuttavat aineet ja niiden MRL-arvoja eläinperäisissä elintarvikkeissa koskeva luokitus.

               (3)

               Kevyt aromaattinen liuotinbensiini ei sisälly kyseiseen taulukkoon.

               (4)

               Euroopan lääkevirastolle, jäljempänä ’EMA’, on toimitettu hakemus kevyen aromaattisen liuotinbensiinin MRL-arvojen vahvistamiseksi kaikissa elintarviketuotantoon käytettävissä lajeissa.

               (5)

               EMA suositteli eläinlääkekomitean lausunnon perusteella, että kevyelle aromaattiselle liuotinbensiinille kaikissa elintarviketuotantoon käytettävissä lajeissa ei ole tarpeen vahvistaa MRL-arvoa ihmisten terveyden suojelemiseksi.

               (6)

               Asetuksen (EY) N:o 470/2009 5 artiklan mukaan EMAn on harkittava, voitaisiinko farmakologisesti vaikuttavalle aineelle jonkin tietyn elintarvikkeen osalta vahvistettuja MRL-arvoja soveltaa samasta eläinlajista peräisin olevaan toiseen elintarvikkeeseen taikka voitaisiinko farmakologisesti vaikuttavalle aineelle yhden tai useamman eläinlajin osalta vahvistettuja MRL-arvoja soveltaa muihin lajeihin.

               (7)

               EMA on katsonut, että ”MRL-arvoa ei edellytetä” -luokituksen ekstrapolointia kevyen aromaattisen liuotinbensiinin osalta ei voida soveltaa, sillä suositus koskee kaikkia elintarviketuotantoon käytettäviä lajeja.

               (8)

               Sen vuoksi asetusta (EU) N:o 37/2010 olisi muutettava.

               (9)

               Tässä asetuksessa säädetyt toimenpiteet ovat pysyvän eläinlääkekomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 37/2010 liite tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä maaliskuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 152, 16.6.2009, s. 11.

      (2)  Komission asetus (EU) N:o 37/2010, annettu 22 päivänä joulukuuta 2009, farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta (EUVL L 15, 20.1.2010, s. 1).

      LIITE
      Lisätään asetuksen (EU) N:o 37/2010 liitteen taulukkoon 1 aakkosjärjestyksen mukaisesti seuraavaa ainetta koskeva kohta:

                     Farmakologisesti vaikuttava aine

                     Merkkijäämä

                     Eläinlajit

                     Jäämien enimmäismäärä (MRL)

                     Kohdekudos

                     Muut säännökset (asetuksen (EY) N:o 470/2009 14 artiklan 7 kohdan mukaisesti)

                     Hoitoluokitus

                     ”Kevyt aromaattinen liuotinbensiini, kumeenipitoisuus enintään 2,5 % ja bentseenipitoisuus enintään 0,0002 %

                     EI SOVELLETA

                     Kaikki elintarviketuotantoon käytettävät lajit

                     MRL-arvoa ei edellytetä

                     EI SOVELLETA

                     Vain iholla käytettäväksi.
                     Ainoastaan määrinä, jotka eivät ylitä 15 μl liuotinbensiiniä painokiloa kohti.

                     EI OLE”


title: Komission täytäntöönpanoasetus (EU) 2018/523, annettu 28 päivänä maaliskuuta 2018, asetuksen (EU) N:o 37/2010 muuttamisesta aineen fluatsuroni luokittelemiseksi sen jäämien enimmäismäärän osalta (ETA:n kannalta merkityksellinen teksti. )

text:
               4.4.2018

               FI

               Euroopan unionin virallinen lehti

               L 88/1

         KOMISSION TÄYTÄNTÖÖNPANOASETUS (EU) 2018/523,
   annettu 28 päivänä maaliskuuta 2018,
   asetuksen (EU) N:o 37/2010 muuttamisesta aineen fluatsuroni luokittelemiseksi sen jäämien enimmäismäärän osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 14 artiklan yhdessä sen 17 artiklan kanssa,
   ottaa huomioon eläinlääkekomitean muotoileman Euroopan lääkeviraston lausunnon,
   sekä katsoo seuraavaa:

               (1)

               Asetuksen (EY) N:o 470/2009 17 artiklassa edellytetään, että unionissa elintarviketuotantoeläimille tarkoitetuissa eläinlääkkeissä tai kotieläintaloudessa käytettävissä biosidivalmisteissa käytettäviksi tarkoitettujen farmakologisesti vaikuttavien aineiden jäämien enimmäismäärät, jäljempänä ’MRL-arvot’, vahvistetaan asetuksessa.

               (2)

               Komission asetuksen (EU) N:o 37/2010 (2) liitteessä olevassa taulukossa 1 vahvistetaan farmakologisesti vaikuttavat aineet ja niiden MRL-arvoja eläinperäisissä elintarvikkeissa koskeva luokitus.

               (3)

               Fluatsuroni sisältyy jo kyseiseen taulukkoon nautojen osalta sallittuna aineena, jota käytetään lihakseen, rasvaan, maksaan ja munuaisiin, lukuun ottamatta maitoa elintarvikkeeksi tuottavia eläimiä.

               (4)

               Euroopan lääkevirastolle, jäljempänä ’EMA’, toimitettiin hakemus fluatsuronia koskevien nykyisten tietojen laajentamiseksi koskemaan kaloja.

               (5)

               EMA on eläinlääkekomitean lausunnon perusteella suositellut, että kaloille vahvistetaan fluatsuronin osalta MRL-arvo.

               (6)

               Asetuksen (EY) N:o 470/2009 5 artiklan mukaan EMAn on harkittava, voitaisiinko farmakologisesti vaikuttavalle aineelle jonkin tietyn elintarvikkeen osalta vahvistettuja MRL-arvoja soveltaa samasta eläinlajista peräisin olevaan toiseen elintarvikkeeseen taikka voitaisiinko farmakologisesti vaikuttavalle aineelle yhden tai useamman eläinlajin osalta vahvistettuja MRL-arvoja soveltaa muihin lajeihin.

               (7)

               EMA on katsonut, että fluatsuronia koskevien tietojen ekstrapolointi lampaita lukuun ottamatta kaikkien märehtijöiden kudoksiin ja nautojen maitoon on asianmukaista.

               (8)

               Sen vuoksi asetusta (EU) N:o 37/2010 olisi muutettava.

               (9)

               On aiheellista antaa asianomaisille sidosryhmille riittävästi aikaa, jotta ne voivat toteuttaa uuden MRL-arvon noudattamiseksi mahdollisesti tarvittavat toimenpiteet.

               (10)

               Tässä asetuksessa säädetyt toimenpiteet ovat pysyvän eläinlääkekomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 37/2010 liite tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 3 päivänä kesäkuuta 2018.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä maaliskuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 152, 16.6.2009, s. 11.

      (2)  Komission asetus (EU) N:o 37/2010, annettu 22 päivänä joulukuuta 2009, farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta (EUVL L 15, 20.1.2010, s. 1).

      LIITE
      Korvataan asetuksen (EU) N:o 37/2010 liitteessä olevassa taulukossa 1 oleva fluatsuronia koskeva kohta seuraavasti:

                     Farmakologisesti vaikuttava aine

                     Merkkijäämä

                     Eläinlajit

                     Jäämien enimmäismäärä (MRL)

                     Kohdekudos

                     Muut säännökset (asetuksen (EY) N:o 470/2009 14 artiklan 7 kohdan mukaisesti)

                     Hoitoluokitus

                     ”Fluatsuroni

                     Fluatsuroni

                     Kaikki märehtijät nautoja ja lampaita lukuun ottamatta

                     200 μg/kg

                     Lihas

                     Ei eläimille, jotka tuottavat maitoa elintarvikkeeksi

                     Antiparasiittiset aineet/ulkoloislääkkeet”

                     7 000  μg/kg

                     Rasva

                     500 μg/kg

                     Maksa

                     500 μg/kg

                     Munuaiset

                     Naudat

                     200 μg/kg

                     Lihas

                     EI OLE

                     7 000  μg/kg

                     Rasva

                     500 μg/kg

                     Maksa

                     500 μg/kg

                     Munuaiset

                     200 μg/kg

                     Maito

                     Kalat

                     200 μg/kg

                     Lihas ja nahka luonnollisessa suhteessa

                     EI OLE


title: Komission täytäntöönpanoasetus (EU) 2018/613, annettu 20 päivänä huhtikuuta 2018, PHMB:n (1415; 4.7) hyväksymisestä valmisteryhmiin 2 ja 4 kuuluvissa biosidivalmisteissa käytettävänä vanhana tehoaineena (ETA:n kannalta merkityksellinen teksti. )

text:
               23.4.2018

               FI

               Euroopan unionin virallinen lehti

               L 102/1

         KOMISSION TÄYTÄNTÖÖNPANOASETUS (EU) 2018/613,
   annettu 20 päivänä huhtikuuta 2018,
   PHMB:n (1415; 4.7) hyväksymisestä valmisteryhmiin 2 ja 4 kuuluvissa biosidivalmisteissa käytettävänä vanhana tehoaineena
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 89 artiklan 1 kohdan kolmannen alakohdan,
   sekä katsoo seuraavaa:

               (1)

               Komission delegoidussa asetuksessa (EU) N:o 1062/2014 (2) vahvistetaan niiden vanhojen tehoaineiden luettelo, jotka on arvioitava sen selvittämiseksi, voidaanko niiden käyttö biosidivalmisteissa hyväksyä. Luetteloon kuuluu PHMB (1415; 4.7).

               (2)

               PHMB:tä (1415; 4.7) on arvioitu käytettäväksi valmisteissa, jotka kuuluvat asetuksen (EU) N:o 528/2012 liitteessä V kuvattuihin valmisteryhmään 2 (desinfiointiaineet ja levämyrkyt, joita ei ole tarkoitettu käytettäviksi suoraan ihmisillä tai eläimillä) ja valmisteryhmään 4 (desinfiointiaineet tiloihin, joissa on elintarvikkeita tai rehuja).

               (3)

               Ranska, joka oli nimetty arvioinnista vastaavaksi toimivaltaiseksi viranomaiseksi, toimitti arviointikertomukset sekä suosituksensa 13 päivänä joulukuuta 2016.

               (4)

               Biosidivalmistekomitea valmisteli 4 päivänä lokakuuta 2017 Euroopan kemikaaliviraston lausunnot delegoidun asetuksen (EU) N:o 1062/2014 7 artiklan 2 kohdan mukaisesti ottaen huomioon arvioinnista vastaavan toimivaltaisen viranomaisen päätelmät.

               (5)

               Näiden lausuntojen mukaan valmisteryhmissä 2 ja 4 käytettävien biosidivalmisteiden, jotka sisältävät PHMB:tä (1415; 4.7), voidaan olettaa täyttävän asetuksen (EU) N:o 528/2012 19 artiklan 1 kohdan b alakohdassa säädetyt kriteerit edellyttäen, että niiden käyttöä koskevia tiettyjä spesifikaatioita ja edellytyksiä noudatetaan.

               (6)

               Tämän vuoksi on aiheellista hyväksyä PHMB:n (1415; 4.7) käyttö valmisteryhmiin 2 ja 4 kuuluvissa biosidivalmisteissa edellyttäen, että tiettyjä spesifikaatioita ja edellytyksiä noudatetaan.

               (7)

               Lausunnoissa todetaan, että PHMB (1415; 4.7) täyttää erittäin hitaasti hajoavan (vP) ja myrkyllisen (T) aineen kriteerit Euroopan parlamentin ja neuvoston asetuksen (EY) N:o 1907/2006 (3) liitteen XIII mukaisesti. PHMB (1415; 4.7) täyttää näin ollen asetuksen (EU) N:o 528/2012 10 artiklan 1 kohdan d alakohdassa vahvistetut edellytykset ja olisi katsottava korvattavaksi tehoaineeksi.

               (8)

               Mainitun asetuksen 10 artiklan 4 kohdan mukaan tehoaineen, joka katsotaan korvattavaksi aineeksi, hyväksyntä saisi olla voimassa enintään seitsemän vuotta.

               (9)

               Valmisteryhmää 4 koskevan käytön osalta arvioinnissa ei käsitelty PHMB:tä (1415; 4.7) sisältävien biosidivalmisteiden sisällyttämistä Euroopan parlamentin ja neuvoston asetuksen (EY) N:o 1935/2004 (4) 1 artiklan 1 kohdassa tarkoitettuihin elintarvikkeen kanssa kosketukseen suoraan tai välillisesti joutumaan tarkoitettuihin materiaaleihin ja tarvikkeisiin. Kyseisiä materiaaleja varten voi olla tarpeen vahvistaa niiden siirtymistä elintarvikkeeseen koskevat raja-arvot, joita tarkoitetaan asetuksen (EY) N:o 1935/2004 5 artiklan 1 kohdan e alakohdassa. Sen vuoksi hyväksyntä ei saisi kattaa kyseistä käyttöä, paitsi jos komissio on vahvistanut siirtymäraja-arvot tai jos mainitun asetuksen nojalla on vahvistettu, ettei siirtymäraja-arvoja tarvita.

               (10)

               Koska PHMB (1415; 4.7) täyttää erittäin hitaasti hajoavan aineen (vP) kriteerit asetuksen (EY) N:o 1907/2006 liitteen XIII mukaisesti, käsitellyt esineet, jotka on käsitelty PHMB:llä (1415; 4.7) tai jotka sisältävät sitä, olisi merkittävä asianmukaisesti, kun ne saatetaan markkinoille.

               (11)

               Kohtuullinen määräaika on tarpeen ennen tehoaineen hyväksymistä, jotta asianomaiset osapuolet voivat tarvittavalla tavalla valmistautua uusiin vaatimuksiin.

               (12)

               Tässä asetuksessa säädetyt toimenpiteet ovat pysyvän biosidivalmistekomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään PHMB (1415; 4.7) käytettäväksi tehoaineena biosidivalmisteissa valmisteryhmissä 2 ja 4 siten, että sovelletaan liitteessä vahvistettuja spesifikaatioita ja edellytyksiä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 20 päivänä huhtikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 167, 27.6.2012, s. 1.

      (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

      (3)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

      (4)  Euroopan parlamentin ja neuvoston asetus (EY) N:o 1935/2004, annettu 27 päivänä lokakuuta 2004, elintarvikkeen kanssa kosketukseen joutuvista materiaaleista ja tarvikkeista ja direktiivien 80/590/ETY ja 89/109/ETY kumoamisesta (EUVL L 338, 13.11.2004, s. 4).

      LIITE

                  Nimi

                  IUPAC-nimi
                  Tunnistenumero

                  Tehoaineen vähimmäispuhtausaste (1)

                  Hyväksymispäivä

                  Hyväksymisen päättymispäivä

                  Valmisteryhmä

                  Erityisedellytykset

                  PHMB (1415; 4.7) (polyheksametyleenibiguanidihydrokloridi, jonka keskimääräinen lukukeskimääräinen molekyylipaino (Mn) on 1415 ja keskimääräinen polydispersiivisyys (PDI) on 4,7)

                  IUPAC-nimi:
                  CoPoly (bisiminoimidokarbonyyli, heksametyleenihydrokloridi), (iminoimidokarbonyyli, heksametyleenihydrokloridi)
                  EY-numero: ei saatavilla
                  CAS-numero: 32289-58-0 ja 1802181-67-4

                  943 g/kg (kuivapainon mukaan laskettuna)
                  Tehoaine, sellaisena kuin se on valmistettuna, on vesiliuos, jossa on 20 % w/w PHMB:tä (1415; 4.7)

                  1. marraskuuta 2019

                  31. lokakuuta 2026

                  2

                  PHMB (1415; 4.7) on korvattava tehoaine asetuksen (EU) N:o 528/2012 10 artiklan 1 kohdan d alakohdan mukaisesti.
                  Biosidivalmisteiden lupien on täytettävä seuraavat edellytykset:

                              1)

                              Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.

                              2)

                              Arvioiduissa käytöissä todettujen riskien vuoksi valmisteen arvioinnissa on kiinnitettävä erityistä huomiota:

                                          a)

                                          ammattikäyttäjiin;

                                          b)

                                          muihin kuin ammattikäyttäjiin;

                                          c)

                                          yleisesti koko väestön ja taaperoiden toissijaiseen altistumiseen;

                                          d)

                                          ympäristö: pintaveteen, sedimenttiin ja maaperään.

                        Käsiteltyjen esineiden markkinoille saattamiseen sovelletaan seuraavaa edellytystä:
                  PHMB:llä (1415; 4.7) käsitellyn tai sitä sisältävän esineen markkinoille saattamisesta vastuussa olevan henkilön on varmistettava, että käsitellyn esineen merkinnöissä mainitaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

                  4

                  PHMB (1415; 4.7) on korvattava tehoaine asetuksen (EU) N:o 528/2012 10 artiklan 1 kohdan d alakohdan mukaisesti.
                  Biosidivalmisteiden lupien on täytettävä seuraavat edellytykset:

                              1)

                              Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.

                              2)

                              Arvioiduissa käytöissä todettujen riskien vuoksi valmisteen arvioinnissa on kiinnitettävä erityistä huomiota:

                                          a)

                                          ammattikäyttäjiin;

                                          b)

                                          muihin kuin ammattikäyttäjiin;

                                          c)

                                          yleisesti koko väestön toissijaiseen altistumiseen;

                                          d)

                                          ympäristö: pintaveteen, sedimenttiin ja maaperään.

                              3)

                              Niiden valmisteiden osalta, joista voi jäädä jäämiä elintarvikkeisiin tai rehuihin, on tarkistettava, onko tarpeen asettaa uudet jäämien enimmäismäärät tai muuttaa voimassa olevia jäämien enimmäismääriä Euroopan parlamentin ja neuvoston asetuksen (EY) N:o 470/2009 (2) tai Euroopan parlamentin ja neuvoston asetuksen (EY) N:o 396/2005 (3) mukaisesti, ja toteutettava kaikki asianmukaiset riskinhallintatoimenpiteet sen varmistamiseksi, etteivät sovellettavat jäämien enimmäismäärät ylity.

                              4)

                              Valmisteita ei saa sisällyttää asetuksen (EY) N:o 1935/2004 1 artiklan 1 kohdassa tarkoitettuihin elintarvikkeen kanssa kosketukseen joutuviin materiaaleihin ja tarvikkeisiin, paitsi jos komissio on vahvistanut PHMB:n (1415; 4.7) siirtymistä elintarvikkeeseen koskevat raja-arvot tai jos kyseisen asetuksen nojalla on vahvistettu, ettei siirtymäraja-arvoja tarvita.
                              Käsiteltyjen esineiden markkinoille saattamiseen sovelletaan seuraavaa edellytystä:
                              PHMB:llä (1415; 4.7) käsitellyn tai sitä sisältävän esineen markkinoille saattamisesta vastuussa olevan henkilön on varmistettava, että käsitellyn esineen merkinnöissä mainitaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

         (1)  Tässä sarakkeessa ilmoitettu puhtaus on arvioidun tehoaineen vähimmäispuhtausaste. Markkinoille saatetussa valmisteessa olevan tehoaineen puhtausaste voi poiketa vähimmäispuhtausasteesta, jos sen on todettu teknisesti vastaavan arvioitua tehoainetta.

         (2)  Euroopan parlamentin ja neuvoston asetus (EY) N:o 470/2009, annettu 6 päivänä toukokuuta 2009, yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta (EUVL L 152, 16.6.2009, s. 11).

         (3)  Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).


title: Komission täytäntöönpanoasetus (EU) 2018/671, annettu 2 päivänä toukokuuta 2018, Kiinan kansantasavallasta peräisin olevien sähköpolkupyörien tuonnin kirjaamisvelvoitteesta

text:
               3.5.2018

               FI

               Euroopan unionin virallinen lehti

               L 113/4

         KOMISSION TÄYTÄNTÖÖNPANOASETUS (EU) 2018/671,
   annettu 2 päivänä toukokuuta 2018,
   Kiinan kansantasavallasta peräisin olevien sähköpolkupyörien tuonnin kirjaamisvelvoitteesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’polkumyynnin vastainen perusasetus’, ja erityisesti sen 14 artiklan 5 kohdan,
   ottaa huomioon muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1037 (2), jäljempänä ’tukien vastainen perusasetus’, ja erityisesti sen 24 artiklan 5 kohdan,
   on ilmoittanut asiasta jäsenvaltioille,
   sekä katsoo seuraavaa:

               (1)

               Euroopan komissio, jäljempänä ’komissio’, ilmoitti 20 päivänä lokakuuta 2017Euroopan unionin virallisessa lehdessä julkaistulla ilmoituksella (3), jäljempänä ’polkumyyntimenettelyn vireillepanoilmoitus’, Kiinan kansantasavallasta, jäljempänä ’Kiina’, peräisin olevien sähköpolkupyörien tuontia unioniin koskevan polkumyynnin vastaisen menettelyn, jäljempänä ’polkumyyntimenettely’, vireillepanosta sen jälkeen, kun eurooppalaisten polkupyöränvalmistajien järjestö European Bicycle Manufacturers Association, jäljempänä ’valituksen tekijä’ tai ’EBMA’, oli 8 päivänä syyskuuta 2017 tehnyt valituksen sellaisten tuottajien puolesta, joiden osuus sähköpolkupyörien kokonaistuotannosta unionissa on yli 25 prosenttia.

               (2)

               Komissio ilmoitti 21 päivänä joulukuuta 2017Euroopan unionin virallisessa lehdessä julkaistulla ilmoituksella (4), jäljempänä ’tukien vastaisen menettelyn vireillepanoilmoitus’, Kiinasta peräisin olevien sähköpolkupyörien tuontia unioniin koskevan tukien vastaisen menettelyn, jäljempänä ’tukien vastainen menettely’, vireillepanosta sen jälkeen, kun valituksen tekijä oli 8 päivänä marraskuuta 2017 tehnyt valituksen sellaisten tuottajien puolesta, joiden osuus sähköpolkupyörien kokonaistuotannosta unionissa on yli 25 prosenttia.

         1.   TARKASTELTAVANA OLEVA TUOTE JA SAMANKALTAINEN TUOTE

               (3)

               Kummassakin menettelyssä kirjaamisvelvoitteen kohteena ovat Kiinasta peräisin olevat apumoottorilla varustetut polkupyörät, joissa on sähkömoottori, jotka tällä hetkellä luokitellaan CN-koodeihin 8711 60 10 ja ex 8711 60 90 (Taric-koodi 8711609010), jäljempänä ’tarkasteltavana oleva tuote’. Kyseiset CN- ja Taric-koodit ovat ainoastaan ohjeellisia.

         2.   PYYNTÖ

               (4)

               Valituksen tekijä ilmoitti valituksissaan aikovansa pyytää kirjaamisvelvoitetta. Valituksen tekijä toimitti kirjaamisvelvoitetta koskevat pyynnöt 31 päivänä tammikuuta 2018 polkumyynnin vastaisen perusasetuksen 14 artiklan 5 kohdan ja tukien vastaisen perusasetuksen 24 artiklan 5 kohdan mukaisesti. Valituksen tekijä pyysi, että tarkasteltavana olevan tuotteen tuonti asetetaan kirjaamisvelvoitteen alaiseksi siten, että kyseiseen tuontiin voidaan myöhemmin soveltaa toimenpiteitä kirjaamispäivästä alkaen, jos kaikki perusasetuksissa asetetut edellytykset täyttyvät.

         3.   KIRJAAMISVELVOITTEEN PERUSTEET

               (5)

               Polkumyynnin vastaisen perusasetuksen 14 artiklan 5 kohdan ja tukien vastaisen perusasetuksen 24 artiklan 5 kohdan mukaan komissio voi määrätä tulliviranomaiset toteuttamaan aiheelliset toimenpiteet tuonnin kirjaamiseksi siten, että kyseiseen tuontiin voidaan myöhemmin soveltaa toimenpiteitä kirjaamispäivästä alkaen, jos kaikki perusasetuksissa asetetut edellytykset täyttyvät. Tuonnin kirjaaminen voidaan tehdä pakolliseksi unionin tuotannonalan asianmukaisesti perustellusta pyynnöstä.

               (6)

               Valituksen tekijän mukaan kirjaamisvelvoite on perusteltu, koska tarkasteltavana olevaa tuotetta tuodaan polkumyynnillä ja sen tuontia tuetaan. Unionin tuotannonalalle aiheutuu merkittävää vahinkoa lisääntyvästä halpatuonnista, joka heikentää mahdollisten lopullisten tullien korjaavaa vaikutusta mahdollistamalla varastojen kasvattamisen ennen vuoden 2018 myyntikautta.

               (7)

               Komissio tarkasteli pyyntöä polkumyynnin vastaisen perusasetuksen 10 artiklan 4 kohdan ja tukien vastaisen perusasetuksen 16 artiklan 4 kohdan mukaisesti.

               (8)

               Komissio tarkisti polkumyyntiä koskevan pyynnön osan osalta, olivatko tuojat tai olisiko niiden pitänyt olla tietoisia polkumyynnistä siltä osin kuin on kyse sen laajuudesta ja väitetystä tai todetusta vahingosta. Se myös tutki, tapahtuiko edelleen tuonnin huomattavaa kasvua, joka ajoittumisensa ja määränsä sekä muiden olosuhteiden vuoksi todennäköisesti vakavasti heikentäisi sovellettavan lopullisen polkumyyntitullin korjaavaa vaikutusta.

               (9)

               Tukia koskevan pyynnön osan osalta komissio tarkisti, ovatko kyseessä sellaiset kriittiset olosuhteet, joissa kyseessä olevan, tasoitustullin käyttöönoton mahdollistavaa tukea saavan tuotteen mittavasta tuonnista suhteellisen lyhyen ajanjakson aikana aiheutuu vaikeasti korjattavissa olevaa vahinkoa, ja onko kyseiselle tuonnille tarpeen asettaa taannehtivasti tasoitustulleja, jotta estettäisiin tällaisen vahingon toistuminen.

         3.1   Tuojien tietoisuus polkumyynnistä, sen laajuudesta ja väitetystä vahingosta

               (10)

               Polkumyynnin osalta komissiolla on tässä vaiheessa riittävästi näyttöä siitä, että tarkasteltavana olevan tuotteen tuonti Kiinasta tapahtuu polkumyynnillä. Valituksen tekijä esitti erityisesti näyttöä normaaliarvosta, joka perustuu kotimarkkinahintoihin ja Sveitsin valintaan polkumyynnin vastaisen perusasetuksen 2 artiklan 7 kohdan mukaisesti.

               (11)

               Polkumyyntiä koskeva näyttö perustuu tällä tavoin määritetyn normaaliarvon ja unioniin suuntautuvaa vientiä varten myydyn tarkasteltavana olevan tuotteen vientihinnan (noudettuna lähettäjältä -tasolla) vertailuun. Kun otetaan huomioon väitettyjen polkumyyntimarginaalien suuruus, joka vaihtelee 193 prosentista 430 prosenttiin, näyttö tukee tässä vaiheessa kokonaisuudessaan riittävästi väitettä, että kyseiset vientiä harjoittavat tuottajat harjoittavat polkumyyntiä.

               (12)

               Nämä tiedot sisältyivät tämän menettelyn vireillepanoilmoitukseen, joka julkaistiin 20 päivänä lokakuuta 2017.

               (13)

               Vientiä harjoittava tuottaja Giant ja siihen etuyhteydessä oleva tuoja väittivät, että polkumyyntitutkimuksen vireillepano ei riitä takaamaan tietoisuutta polkumyynnin esiintymisestä.

               (14)

               Koska vireillepanoilmoitus julkaistiin Euroopan unionin virallisessa lehdessä, se on kaikkien tuojien saatavilla oleva julkinen asiakirja. Lisäksi tutkimuksessa asianomaisina osapuolina olevilla tuojilla on mahdollisuus tutustua valituksen ei-luottamukselliseen versioon. Sen vuoksi komissio katsoi, että tuojat olivat tietoisia tai niiden olisi pitänyt olla tietoisia väitetyistä polkumyyntikäytännöistä ja niiden laajuudesta sekä väitetystä vahingosta viimeistään kyseisenä ajankohtana.

               (15)

               Sama asianomainen osapuoli väitti, ettei tuojien voitu olettaa olevan tietoisia polkumyynnin vastaisen perusasetuksen 2 artiklan 7 kohdan soveltamisesta saatikka kykenevän ennakoimaan normaaliarvoa, johon verraten Kiinasta unioniin suuntautuvan viennin hintoja olisi arvioitava.

               (16)

               Komissio huomautti, että polkumyynnin vastaisen perusasetuksen 2 artiklan 7 kohdan soveltaminen mainittiin valituksessa ja siihen viitattiin myös vireillepanoilmoituksessa.

               (17)

               Myös väitetystä vahingosta esitettiin valituksessa riittävä näyttö, josta kävivät ilmi unionin tuotannonalan markkinaosuuden nopea kutistuminen 42,5 prosentista 28,6 prosenttiin vuoden 2014 ja valituksessa käytetyn ajanjakson välillä, kannattavuuden alhainen taso ja heikkeneminen 3,4 prosentista 2,1 prosenttiin liikevaihdosta vuoden 2014 ja valituksessa käytetyn ajanjakson välillä sekä hinnan alittavuutta koskevat laskelmat, jotka vaihtelivat 153 prosentista 206 prosenttiin.

               (18)

               Näin ollen komissio katsoi, että kirjaamisvelvoitteen ensimmäinen edellytys täyttyi polkumyyntiä koskevan pyynnön osan osalta.

         3.2   Tuonnin huomattava lisäkasvu

               (19)

               Eurostatin tietojen perusteella ei ole mahdollista tehdä kattavaa analyysiä unioniin suuntautuvan sähköpolkupyörien tuonnin kehittymisestä. Tutkimusajanjakso alkaa lokakuussa 2016, mutta tammikuuhun 2017 asti arviolta 99 prosenttia sähköpolkupyörien tuonnista luokiteltiin CN-koodiin, johon kuuluu muitakin tuotteita.

               (20)

               Tähän liittyen valituksen tekijä toimitti yksityiskohtaisia lukuja, jotka perustuivat Kiinan tullin vientitietoihin tammikuun 2014 ja helmikuun 2018 väliseltä ajalta. Asianomaisten osapuolten toimittamien huomautusten ja tilastojen täsmäyttämisen perusteella komissio katsoi, että Kiinasta tapahtuvan viennin ja unioniin tapahtuvan tuonnin välillä on kahden kuukauden viive.

               (21)

               Sen vuoksi komissio katsoi analyysissään, että Kiinan tullin vientitiedot tarjoavat riittävän alustavan näytön unioniin suuntautuvasta viennistä, kun otetaan huomioon kuljetuksesta johtuva kahden kuukauden viive. Voidakseen määrittää tutkimusajanjakson aikana (1 päivän lokakuuta 2016 ja 30 päivän syyskuuta 2017 välillä) tapahtuneen tuonnin määrän komissio käytti näin ollen Kiinan tullin vientitietoja elokuun 2016 ja heinäkuun 2017 väliseltä ajalta.

               (22)

               Kiinasta unioniin suuntautuvan viennin määrä kasvoi marraskuun 2017 ja helmikuun 2018 välisenä aikana 82 prosenttia verrattuna marraskuun 2016 ja helmikuun 2017 väliseen aikaan. Lisäksi Kiinasta unioniin suuntautuvan viennin keskimääräinen kuukausittainen määrä marraskuun 2017 ja helmikuun 2018 välisenä aikana oli 64 prosenttia suurempi kuin keskimääräinen kuukausittainen tuontimäärä unioniin tutkimusajanjaksolla. Komissio katsoi, että nämä luvut ovat näyttö tuonnin huomattavasta lisääntymisestä.

               (23)

               Jotkin etuyhteydettömät tuojat ja Giant väittivät, että käsittelemättömät Kiinan vientitiedot, joita valituksen tekijä esittää kirjaamispyyntönsä tueksi, olisi paljastettava ei-luottamuksellisissa asiakirjoissa tietojen lähteen ja toimitettujen tietojen luotettavuuden varmistamiseksi. Tuojat väittävät, että käytettyjä koodeja ei mainittu ja että niihin voi sisältyä muitakin tuotteita.

               (24)

               Valituksen tekijä asetti komission saataville yksityiskohtaiset tilastotiedot, joita se käytti pyyntönsä tukena. Kyseisten tietojen paljastaminen loukkaisi tekijänoikeuksia. Valituksen tekijä asetti kuitenkin pyynnön ei-luottamuksellisessa versiossa nähtäville kuukausittaiset ja vuosittaiset aggregoidut vientiluvut. Valituksen tekijä ilmoitti myös, että tiedot ovat peräisin Kiinan tullilta, mainitsi käytetyt koodit ja selosti menetelmänsä muiden tuotteiden kuin tarkasteltavana olevan tuotteen pois jättämiseksi. Lähde sinänsä on tunnettu ja julkinen maksua vastaan. Lisäksi Eurostatin tilastot kyseiseltä ajanjaksolta vahvistivat laajalti nämä tiedot. Muut asianomaiset osapuolet eivät ehdottaneet vaihtoehtoisia tietoja tai menetelmiä. Tässä tilanteessa ja aggregoituja tietoja ja menetelmää koskeva julkistamisen taso ei-luottamuksellisessa asiakirja-aineistossa huomioon ottaen komissio katsoo, että asianomainen osapuoli ei tarvitse syöttötietoja voidakseen käyttää puolustautumisoikeuttaan. Sen vuoksi tämä väite oli hylättävä.

               (25)

               Jotkin etuyhteydettömät tuojat väittivät lisäksi, että varastojen kasvattaminen ei ole mahdollista, koska suunnittelun ja jakelun välinen aika on pitkä. Tältä osin komissio katsoi, että aika sähköpolkupyörän suunnittelusta sen tosiasialliseen jakeluun ei ole este mahdollisuudelle kasvattaa jo suunniteltujen polkupyörien varastoja varsinkin, kun otetaan huomioon valitukseen sisältyvät tiedot Kiinassa olevasta käyttämättömästä kapasiteetista. Lisäksi käytettävissä olevat tilastotiedot tukivat väitettä, jonka mukaan tuonti kasvoi huomattavasti. Tästä syystä väite hylättiin.

               (26)

               Jotkin etuyhteydettömät tuojat ja Giant kiistivät sen, että kiinalaisen viennin lisääntyminen muodostaisi näytön tuonnin huomattavasta lisäkasvusta, vaan väittivät sen johtuvan sähköpolkupyörien myynnin kausiluonteisuudesta. Komissio katsoi, että kausiluonteisuustekijät eivät vaikuttaneet vuositason vertailuun, joka osoitti tuontimäärän kasvaneen 82 prosenttia tapauksen vireillepanon jälkeen. Tästä syystä väite hylättiin.

               (27)

               Giant kiisti, että tuonnin kasvu olisi huomattavaa, ja väitti sen olevan vähäisempää tai samansuuntaista kuin sähköpolkupyörien kysynnän kokonaislisääntyminen unionissa. Giant siteerasi Euroopan polkupyöräteollisuuden liiton (Confederation of the European Bicycle Industry, CONEBI) julkaisua, jossa arvioitiin kyseisen kasvun olevan 22,2 prosenttia vuonna 2016 verrattuna vuoteen 2015, ja EBMA:n julkaisua, jossa vuoden 2017 kasvuvauhdiksi arvioitiin 23 prosenttia verrattuna vuoteen 2016. Giant väitti, että lokakuu 2017 oli oikea aloitusajankohta tuonnin kasvun arvioimiselle. Giant laski, että Eurostatin tuontitietojen perusteella sähköpolkupyörien kuukausittainen tuonti oli kasvanut 8,7 prosenttia lokakuusta 2017 tammikuuhun 2018.

               (28)

               Komissio huomauttaa, että Giantin mukaan kuljetusaika Kiinasta viennin ja unioniin tuonnin välillä oli ”ainakin yksi tai kaksi kuukautta”. Sen vuoksi lokakuun 2017 tuonti vastasi Kiinasta lokakuussa 2017 – eli ennen tutkimuksen vireillepanoa – tapahtunutta vientiä. Lisäksi Kiinasta unioniin suuntautuvan viennin keskimääräinen kuukausittainen määrä elokuun 2017 ja helmikuun 2018 välisenä aikana oli 36 prosenttia suurempi kuin keskimääräinen kuukausittainen tuontimäärä unioniin tutkimusajanjaksolla. Tässä kasvuvauhdissa ei oteta huomioon sitä erittäin merkittävää tuonnin kasvua, joka oli tapahtunut jo tutkimusajanjakson aikana, ja silti se on paljon suurempi kuin unionin markkinoiden kysynnän kasvuvauhti vuosina 2016 ja 2017.

               (29)

               Näin ollen komissio katsoi, että kirjaamisvelvoitteen toinen edellytys täyttyi polkumyyntiä koskevan pyynnön osan osalta.

         3.3   Tullin korjaavan vaikutuksen kumoutuminen

               (30)

               Komissiolla on riittävästi näyttöä siitä, että Kiinasta tulevan tuonnin jatkuva kasvu yhä alenevin hinnoin aiheuttaisi lisää vahinkoa.

               (31)

               Kuten johdanto-osan 19–29 kappaleessa todetaan, tarkasteltavana olevan tuotteen tuonnin huomattavasta kasvusta on riittävästi näyttöä.

               (32)

               Lisäksi on näyttöä tarkasteltavana olevan tuotteen tuontihintojen alenevasta suuntauksesta. Kiinasta unioniin tulevan tuonnin keskihinta euroina oli marraskuun 2017 ja helmikuun 2018 välisenä aikana 8 prosenttia alempi kuin marraskuun 2016 ja helmikuun 2017 välillä ja 7 prosenttia alempi verrattuna tutkimusajanjaksoon.

               (33)

               Myös muut olosuhteet osoittavat, että tuonnin huomattava lisäkasvu todennäköisesti heikentää vakavasti sovellettavien tullien korjaavaa vaikutusta. Onkin kohtuullista olettaa, että tarkasteltavana olevan tuotteen tuonti saattaa kasvaa edelleen ennen mahdollisten väliaikaisten toimenpiteiden hyväksymistä, koska hyväksyminen tapahtuisi ehkä vasta heinäkuun 20 päivän tienoilla eli samoihin aikoihin kun sähköpolkupyörien vuoden 2018 myyntikausi päättyy.

               (34)

               Siksi tällainen tuonnin lisäkasvu tapauksen vireillepanon jälkeen – kun otetaan huomioon sen ajoittuminen ja määrä sekä muut olosuhteet (kuten Kiinassa oleva käyttämätön kapasiteetti ja kiinalaisten vientiä harjoittavien tuottajien hinnoittelukäytännöt) – todennäköisesti heikentää tuntuvasti mahdollisen lopullisen polkumyyntitullin korjaavaa vaikutusta, jollei kyseistä tullia sovelleta takautuvasti.

               (35)

               Näin ollen komissio katsoi, että kirjaamisvelvoitteen kolmas edellytys täyttyi polkumyyntiä koskevan pyynnön osan osalta.

         3.4   Tuetun tuotteen mittava tuonti suhteellisen lyhyen ajanjakson aikana aiheuttaa vaikeasti korjattavissa olevaa vahinkoa

               (36)

               Tukien osalta komissiolla on riittävästi näyttöä siitä, että tarkasteltavana olevan tuotteen tuonti Kiinasta on tuettua. Väitetyt tuet ovat muun muassa seuraavia: i) varojen ja velvoitteiden suora siirto, kuten avustukset, valtion omistuksessa olevien pankkien ja yksityisten pankkien myöntämät edulliset lainat ja suunnatut luotot sekä vientiluotot, vientitakuut ja vientivakuutukset, ii) valtion saamatta tai kantamatta jäänyt tulo, kuten tuloverovähennykset ja -vapautukset, alennukset tuontitariffeista, lähdeverovähennykset sekä alv-vapautukset ja -alennukset, ja iii) valtion tarjoamat tuotantopanokset ja maa ja energia riittämättömänä pidettävää korvausta vastaan. Tämä näyttö asetettiin saataville valituksen avoimessa versiossa ja riittävää näyttöä koskevassa muistiossa.

               (37)

               Edellä mainittujen järjestelmien väitetään olevan tukia, koska Kiinan hallinto tai alueelliset hallinnot (alueelliset viranomaiset mukaan luettuina) osallistuvat niiden rahoitukseen ja niistä koituu etua tarkasteltavana olevan tuotteen vientiä harjoittaville tuottajille. Tukien väitetään riippuvan vientituloksesta ja/tai kotimaisten tuotteiden suosimisesta ulkomaisiin nähden ja/tai rajoittuvan tiettyihin sektoreihin ja/tai tietyntyyppisiin yrityksiin ja/tai sijaintiin, mistä syystä ne ovat erityisiä ja mahdollistavat tasoitustullin käyttöönoton.

               (38)

               Sen vuoksi saatavilla oleva näyttö osoittaa tässä vaiheessa, että tarkasteltavana olevan tuotteen vienti hyötyy tasoitustullin käyttöönoton mahdollistavista tuista.

               (39)

               Komissiolla on myös riittävästi näyttöä siitä, että vientiä harjoittavien tuottajien tukikäytännöt aiheuttavat merkittävää vahinkoa unionin tuotannonalalle. Valituksissa ja myöhemmin tuonnin kirjaamispyyntöihin liittyvissä huomautuksissa esitetty näyttö tuonnin määrästä osoittaa, että tuonti lisääntyi mittavasti vuoden 2014 ja tutkimusajanjakson välisenä aikana samoin kuin viime kuukausina sekä absoluuttisesti tarkasteltuna että markkinaosuudella mitattuna. Käytettävissä oleva näyttö osoittaa erityisesti, että kiinalaisten vientiä harjoittavien tuottajien unioniin viemä tarkasteltavana olevan tuotteen määrä on kasvanut yli kolminkertaiseksi eli 219 tuhannesta yksiköstä 703 tuhanteen yksikköön (+ 484 tuhatta yksikköä), mikä johti markkinaosuuden jyrkkään nousuun 19,2 prosentista 33 prosenttiin. Lisäksi, kuten edellä 22 kappaleessa todetaan, sama suuntaus jatkui marraskuusta 2017 helmikuuhun 2018. Kaiken kaikkiaan näyttö osoittaa, että sähköpolkupyörien mittavasti kasvaneella tuonnilla Kiinasta on huomattavia kielteisiä vaikutuksia unionin tuotannonalan tilanteeseen, kuten kannattavuuden alhainen taso. Polkumyynnin vastaisen perusasetuksen 3 artiklan 5 kohdassa ja tukien vastaisen perusasetuksen 8 artiklan 4 kohdassa tarkoitettuja vahinkotekijöitä koskeva näyttö koostuu tiedoista, jotka sisältyvät valituksiin ja myöhemmin esitettyihin kirjaamispyyntöjä koskeviin huomautuksiin.

               (40)

               Lisäksi komissio arvioi tässä vaiheessa, onko aiheutunutta vahinkoa vaikea korjata. Jos kiinalaiset tavarantoimittajat ovat sidoksissa unionin tuotannonalan asiakkaiden toimitusketjuihin, unionin tuotannonala voi olla haluton vaihtamaan toimittajaa unionin tuottajiin. Lisäksi unionin tuotannonalan asiakkaat eivät todennäköisesti hyväksy unionin tuotannonalan korkeampia hintoja, vaikka komissio ottaisikin tulevaisuudessa käyttöön tasoitustoimenpiteitä, jos niitä ei sovelleta taannehtivasti. Tällainen uhka markkinaosuuden pysyvästä menettämisestä tai tulojen pienenemisestä on vahinko, jota on vaikea korjata.

         3.5   Vahingon toistumisen estäminen

               (41)

               Edellä 39 kappaleessa esitettyjen tietojen ja 40 kappaleessa esitettyjen huomioiden perusteella komissio katsoo tarpeelliseksi valmistella mahdollista toimenpiteiden taannehtivaa käyttöönottoa kirjaamisvelvoitteella, jotta tällaisen vahingon toistuminen voidaan estää.

         4.   MENETTELY

               (42)

               Sen vuoksi komissio katsoo, että näyttö on riittävä, jotta tarkasteltavana olevan tuotteen tuontiin voidaan soveltaa kirjaamisvelvoitetta polkumyynnin vastaisen perusasetuksen 14 artiklan 5 kohdan ja tukien vastaisen perusasetuksen 24 artiklan 5 kohdan mukaisesti.

               (43)

               Kaikkia asianomaisia osapuolia pyydetään esittämään näkökantansa kirjallisesti ja toimittamaan asiaa tukevaa näyttöä. Komissio voi lisäksi kuulla asianomaisia osapuolia, jos ne pyytävät sitä kirjallisesti ja osoittavat, että niiden kuulemiseen on olemassa erityisiä syitä.

         5.   KIRJAAMINEN

               (44)

               Polkumyynnin vastaisen perusasetuksen 14 artiklan 5 kohdan ja tukien vastaisen perusasetuksen 24 artiklan 5 kohdan mukaisesti tarkasteltavana olevan tuotteen tuonti olisi kirjattava, jotta voidaan varmistaa, että jos tutkimusten tulosten perusteella otetaan käyttöön polkumyyntitulli ja/tai tasoitustulli, tullit voidaan tarvittavien edellytysten täyttyessä periä takautuvasti kirjatun tuonnin osalta sovellettavien säännösten mukaisesti.

               (45)

               Mahdolliset tullit määritetään polkumyyntitutkimuksen ja tukien vastaisen tutkimuksen tulosten perusteella.

               (46)

               Valituksessa, jossa pyydetään polkumyyntitutkimuksen vireillepanoa, esitettyjen väitteiden mukaan keskimääräinen polkumyyntimarginaali tarkasteltavana olevan tuotteen osalta on 193–430 prosenttia ja keskimääräinen vahingon korjaava taso 189 prosenttia. Mahdollisten tullien määräksi vahvistetaan valituksen perusteella arvioitu vahingon korjaava taso eli 189 prosenttia tarkasteltavana olevan tuotteen CIF-tuontiarvosta.

               (47)

               Tässä vaiheessa tutkimusta tuen määrää ei vielä voida arvioida. Valituksessa, jossa pyydetään tukien vastaisen tutkimuksen vireillepanoa, esitettyjen väitteiden mukaan vahingon korjaava taso tarkasteltavana olevan tuotteen osalta on 189 prosenttia. Mahdollisten tullien määräksi vahvistetaan tukien vastaisen valituksen perusteella arvioitu vahingon korjaava taso eli 189 prosenttia tarkasteltavana olevan tuotteen CIF-tuontiarvosta.

         6.   HENKILÖTIETOJEN KÄSITTELY

               (48)

               Tämän kirjaamisen yhteydessä kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (5) mukaisesti,

         ON HYVÄKSYNYT TÄMÄN ASETUKSEN:
   1 artikla
   1.   Tulliviranomaisten on asetuksen (EU) 2016/1036 14 artiklan 5 kohdan ja asetuksen (EU) 2016/1037 24 artiklan 5 kohdan nojalla toteutettava tarvittavat toimenpiteet Kiinan kansantasavallasta peräisin olevien apumoottorilla varustettujen polkupyörien, joissa on sähkömoottori, jotka tällä hetkellä luokitellaan CN-koodeihin 8711 60 10 ja ex 8711 60 90 (Taric-koodi 8711609010), unioniin suuntautuvan tuonnin kirjaamiseksi.
   2.   Tuonnin kirjaamisvelvoite päättyy yhdeksän kuukauden kuluttua tämän asetuksen voimaantulopäivästä.
   3.   Asianomaisia osapuolia pyydetään esittämään näkökantansa kirjallisesti, toimittamaan asiaa tukevaa näyttöä tai esittämään pyyntö tulla kuulluksi kahdenkymmenenyhden päivän kuluessa tämän asetuksen julkaisupäivästä.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2 päivänä toukokuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 30.6.2016, s. 21.

      (2)  EUVL L 176, 30.6.2016, s. 55.

      (3)  EUVL C 353, 20.10.2017, s. 19.

      (4)  EUVL C 440, 21.12.2017, s. 22.

      (5)  EYVL L 8, 12.1.2001, s. 1.


title: Komission täytäntöönpanoasetus (EU) 2018/693, annettu 7 päivänä toukokuuta 2018, suojeltavien luontotyyppien yläpuolella tapahtuvan kalastuksen kieltämistä, vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa gangui-troolareilla tietyillä Ranskan aluevesillä (Provence-Alpes-Côte d'Azur)

text:
               8.5.2018

               FI

               Euroopan unionin virallinen lehti

               L 117/13

         KOMISSION TÄYTÄNTÖÖNPANOASETUS (EU) 2018/693,
   annettu 7 päivänä toukokuuta 2018,
   suojeltavien luontotyyppien yläpuolella tapahtuvan kalastuksen kieltämistä, vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa gangui-troolareilla tietyillä Ranskan aluevesillä (Provence-Alpes-Côte d'Azur)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) sekä erityisesti sen 4 artiklan 5 kohdan ja 13 artiklan 5 ja 10 kohdan,
   sekä katsoo seuraavaa:

               (1)

               Asetuksen (EY) N:o 1967/2006 4 artiklan 1 kohdassa kielletään trooliverkoilla, pohjaharoilla, kurenuotilla, alukselta vedettävillä nuotilla, rannalta vedettävillä nuotilla ja niiden kaltaisilla verkoilla tapahtuva kalastus meriheinää (erityisesti Posidonia oceanica) tai muita meressä kasvavia siemenkasveja kasvavan merenpohjan yläpuolella.

               (2)

               Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 4 artiklan 1 kohdasta edellyttäen, että tietyt 4 artiklan 5 kohdassa säädetyt edellytykset täyttyvät.

               (3)

               Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

               (4)

               Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

               (5)

               Komissio vastaanotti 18 päivänä toukokuuta 2011 Ranskalta pyynnön saada poiketa mainitun asetuksen 4 artiklan 1 kohdan ensimmäisestä alakohdasta, 13 artiklan 1 kohdan ensimmäisestä alakohdasta ja 13 artiklan 2 kohdasta käytettäessä gangui-troolareita tietyillä sellaisilla merialueilla Ranskan aluevesillä, jotka sijaitsevat Posidonia oceanica -meriheinää kasvavan merenpohjan yläpuolella ja kolmen meripeninkulman päähän rannikosta ulottuvalla alueella syvyydestä riippumatta.

               (6)

               Ranskan pyytämä poikkeus täytti asetuksen (EY) N:o 1967/2006 4 artiklan 5 kohdassa ja 13 artiklan 5 ja 9 kohdassa säädetyt edellytykset, ja se myönnettiin 6 päivään kesäkuuta 2017 asti komission täytäntöönpanoasetuksella (EU) N:o 586/2014 (2).

               (7)

               Komissio vastaanotti 16 päivänä kesäkuuta 2017 Ranskalta pyynnön saada soveltaa poikkeuksia 6 päivän kesäkuuta 2017 jälkeen. Ranska toimitti poikkeusten perusteluiksi ajantasaisia tietoja, kuten täytäntöönpanokertomuksen 13 päivänä toukokuuta 2014 hyväksymästään hoitosuunnitelmasta (3).

               (8)

               Pyyntö koskee alusten, joiden suurin pituus on enintään 12 metriä ja koneteho enintään 85 kW ja joilla on pohjassa vedettäviä verkkoja, Posidonia-meriheinää kasvavan merenpohjan yläpuolella perinteisesti harjoittamaa kalastusta, asetuksen (EY) N:o 1967/2006 4 artiklan 5 kohdan ensimmäisen alakohdan mukaisesti.

               (9)

               Tieteellis-teknis-taloudellinen kalastuskomitea (STECF) arvioi Ranskan pyytämät poikkeukset ja kyseessä olevan täytäntöönpanokertomuksen 55. täysistunnossaan heinäkuussa 2017. Ranskan toimittamat lisätiedot ja -selvennykset STECF arvioi 56. täysistunnossaan marraskuussa 2017. STECF katsoi, etteivät Ranskan viranomaisten toimittamat tiedot olleet riittäviä ja että niitä oli parannettava. Sen jälkeen Ranska toimitti komissiolle riittävät selvennykset. Gangui-troolareiden nykyisten ominaisuuksien vuoksi näillä troolareilla harjoitetusta toiminnasta ei ole mahdollista toimittaa täydellisiä tietoja, koska pienet alukset on vapautettu tietyistä yhteisen valvontajärjestelmän säännöksistä, kuten kalastuspäiväkirjan tietoja ja alusten satelliittiseurantajärjestelmää koskevista säännöistä. Ranska perusteli pyydettyjä poikkeuksia tieteellisillä ja teknisillä tiedoilla, jotka se toimitti asetuksen (EY) N:o 1967/2006 vaatimusten osalta. Ranska hyväksyi myös erityisiä toimenpiteitä, mukaan lukien gangui-troolareilla harjoitettavaa kalastusta koskevat uudet valvonta- ja seurantatoimenpiteet, ja ne mahdollistavat kyseisten troolien käyttöä koskevan arvion vahvistamisen. Kyseisistä toimenpiteistä säädetään kansallisella säädöksellä (4), joka hyväksyttiin 16 päivänä maaliskuuta 2018.

               (10)

               Ranskan olisi toimitettava tieteellisiin ja teknisiin tietoihin perustuva ajantasainen kartta Posidonia-meriheinää kasvavasta merenpohjasta sekä vuosiraportti valvontaa ja seurantaa koskevien lisätoimenpiteiden toteutuksesta ja kyseessä olevien poikkeusten myöntämisedellytysten täyttymisestä mukaan lukien tiedot kaikista tarpeellista toimenpiteistä, jotka on toteutettu. Edellä esitetyn perusteella komissio katsoo, että Ranskan pyytämien poikkeusten voidaan arvioida täyttävän asetuksen (EY) N:o 1967/2006 4 artiklan 5 kohdassa ja 13 artiklan 5 ja 9 kohdassa säädetyt edellytykset.

               (11)

               Kyseiset kalastustoimet vaikuttavat noin 15 prosenttiin Posidonia oceanica -meriheinää kasvavasta alueesta sillä alueella, jota Ranskan hoitosuunnitelma koskee, ja 5,8 prosenttiin Ranskan aluevesillä olevasta meriheinää kasvavasta merenpohjasta, mikä vastaa asetuksen (EY) N:o 1967/2006 4 artiklan 5 kohdan ensimmäisen alakohdan ii ja iii alakohdassa enimmäismäärille asetettuja vaatimuksia.

               (12)

               Mannerjalustan kapeudesta johtuen asiaan liittyy tiettyjä erityisiä maantieteellisiä rajoitteita.

               (13)

               Kalastuksella ei ole merkittävää vaikutusta meriympäristöön.

               (14)

               Gangui-troolareilla harjoitettava kalastus kohdistuu useampiin eri lajeihin, jotka vastaavat yhtä ekologista lokeroa; tällä pyydyksellä saatavan saaliin koostumus on erityisesti pyydettyjen lajien lukumäärän osalta erilainen kuin millään muulla pyydyksellä saatavan saaliin koostumus. Sen vuoksi kyseistä kalastusta ei voida harjoittaa muilla pyydyksillä.

               (15)

               Ranskan esittämä poikkeuspyyntö koskee vähäistä määrää aluksia eli ainoastaan 24:ää alusta. Tämä tarkoittaa hyvin merkittävää pyyntiponnistuksen vähennystä alusten lukumääränä, sillä vuonna 2014 kyseistä kalastusta harjoitti 36 alusta.

               (16)

               Hoitosuunnitelma takaa, ettei pyyntiponnistus kasva tulevaisuudessa, sillä kalastuslupa myönnetään ainoastaan tietyille 24 alukselle, joiden koneteho on yhteensä 1 136 kW ja joille Ranska on jo myöntänyt kalastusluvan. Komissio ottaa huomioon myös sen, että Ranskan mukaan pyyntiponnistusta, alusten lukumääränä ilmaistuna, on tarkoitus vähentää asteittain.

               (17)

               Pyyntö koskee aluksia, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan hoitosuunnitelmaa, jonka Ranska on asetuksen (EY) N:o 1967/2006 19 artiklan 2 kohdan mukaisesti laatinut.

               (18)

               Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

               (19)

               Kyseessä oleva kalastustoiminta on asetuksen (EY) N:o 1967/2006 4 artiklan, 8 artiklan 1 kohdan h alakohdan ja 9 artiklan 3 kohdan vaatimusten mukaista.

               (20)

               Hoitosuunnitelmaan sisältyy kalastustoiminnan valvontatoimia, joten neuvoston asetuksen (EY) N:o 1224/2009 (5) 14 artiklassa vahvistetut edellytykset täyttyvät.

               (21)

               Kyseinen kalastustoiminta ei vaikuta sellaisten alusten toimintaan, jotka käyttävät muita pyyntivälineitä kuin trooleja, nuottia tai vastaavia vedettäviä verkkoja.

               (22)

               Gangui-troolareiden toimintaa säännellään Ranskan hoitosuunnitelmalla, jotta voidaan varmistaa, että asetuksen (EY) N:o 1967/2006 liitteessä III mainittujen lajien saaliit ovat hyvin vähäisiä.

               (23)

               Gangui-troolareilla ei pyydetä pääjalkaisia.

               (24)

               Ranskan hoitosuunnitelmaan sisältyy kalastustoiminnan valvontatoimia, joista säädetään asetuksen (EY) N:o 1967/2006 4 artiklan 5 kohdan viidennessä alakohdassa ja 13 artiklan 9 kohdan kolmannessa alakohdassa.

               (25)

               Pyydetyt poikkeukset olisi sen vuoksi myönnettävä.

               (26)

               Ranskan olisi raportoitava komissiolle hyvissä ajoin ja hoitosuunnitelmaansa sisältyvän valvontasuunnitelman mukaisesti.

               (27)

               Poikkeuksen voimassaolon kestoa olisi rajoitettava, jotta asianmukaiset korjaavat hoitotoimenpiteet voidaan toteuttaa nopeasti, jos komissiolle toimitettavasta raportista käy ilmi, että hyödynnettävän kannan suojelun taso on heikko, ja samalla luoda mahdollisuus vankentaa tieteellistä pohjaa hoitosuunnitelman parantamiseksi.

               (28)

               Asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Poikkeus
   Asetuksen (EY) N:o 1967/2006 4 artiklan 1 kohtaa ja 13 artiklan 1 ja 2 kohtaa ei sovelleta Ranskan aluevesillä Provence-Alpes-Côte d'Azurin alueen rannikon edustalla sellaisiin gangui-troolareihin,

               a)

               joilla on Ranskan asetuksen (EY) N:o 1967/2006 19 artiklan mukaisesti hyväksymässä Ranskan hoitosuunnitelmassa mainittu rekisterinumero;

               b)

               joilla on kyseisen kalastuksen osalta kirjattuja saaliita yli viiden vuoden ajalta ja jotka eivät aiheuta sallitun pyyntiponnistuksen kasvua tulevaisuudessa; sekä

               c)

               joilla on kalastuslupa ja jotka noudattavat toiminnassaan Ranskan hoitosuunnitelmaa.

         2 artikla
   Raportointi
   Ranskan on toimitettava komissiolle kahden vuoden kuluessa tämän asetuksen voimaantulosta raportti, joka on laadittu 1 artiklassa tarkoitettuun Ranskan hoitosuunnitelmaan sisältyvän valvontasuunnitelman mukaisesti.
   Viimeistään kunkin vuoden kesäkuussa tämän asetuksen voimaantulon jälkeen ja ensimmäisen kerran viimeistään kesäkuussa 2019 Ranskan on toimitettava komissiolle tieteelliseen ja tekniseen aineistoon perustuva raportti täydentävien valvonta- ja seurantatoimenpiteiden toteuttamisesta sekä tässä asetuksessa säädettyjen poikkeusten myöntämisedellytysten täyttymisestä.
   3 artikla
   Voimaantulo
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 11 päivän toukokuuta 2018 ja 11 päivän toukokuuta 2020 välisenä aikana.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä toukokuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 36, 8.2.2007, s. 6.

      (2)  Komission täytäntöönpanoasetus (EU) N:o 586/2014, annettu 2 päivänä kesäkuuta 2014, suojeltavien luontotyyppien yläpuolella tapahtuvan kalastuksen kieltämistä sekä sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 kalastettaessa gangui-trooleilla tietyillä Ranskan aluevesillä (Provence-Alpes-Côte d'Azur) (EUVL L 164, 3.6.2014, s. 10).

      (3)  Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français. Viite JORF 0122, 27.5.2014, s. 8669.

      (4)  Arrêté du 16 mars 2018 définissant un plan de contrôle et de suivi des débarquements pour les navires titulaires d'une autorisation européenne de pêche au gangui. Viite JORF 0069, 23.3.2018, teksti nro 43.

      (5)  Neuvoston asetus (EY) N:o 1224/2009 annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).


title: Komission täytäntöönpanoasetus (EU) 2018/691, annettu 7 päivänä toukokuuta 2018, perusaineen talkki (E553B) hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti. )

text:
                  8.5.2018

                  FI

                  Euroopan unionin virallinen lehti

                  L 117/6

            KOMISSION TÄYTÄNTÖÖNPANOASETUS (EU) 2018/691,
      annettu 7 päivänä toukokuuta 2018,
      perusaineen talkki (E553B) hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 23 artiklan 5 kohdan yhdessä sen 13 artiklan 2 kohdan kanssa,
      sekä katsoo seuraavaa:

                  (1)

                  Komissio vastaanotti 23 päivänä heinäkuuta 2015 asetuksen (EY) N:o 1107/2009 23 artiklan 3 kohdan mukaisesti yritykseltä Compo Expert France SAS talkin (E553B) hyväksymistä perusaineeksi koskevan hakemuksen. Hakemuksen mukana toimitettiin 23 artiklan 3 kohdan toisen alakohdan mukaisesti vaadittavat tiedot.

                  (2)

                  Komissio pyysi Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, tieteellistä apua. Elintarviketurvallisuusviranomainen esitti komissiolle talkkia (E553B) koskevan teknisen raportin 6 päivänä kesäkuuta 2016 (2). Ottaen huomioon hakijan toimittaman lisäaineiston, jossa käsiteltiin jäsenvaltioiden ja elintarviketurvallisuusviranomaisen kuulemisen pohjalta kerättyjä huomautuksia, jotka liittyivät käyttäjän altistumiseen, komissio pyysi elintarviketurvallisuusviranomaiselta lisää tieteellistä apua toimitettujen uusien tietojen arvioimiseksi. Elintarviketurvallisuusviranomainen esitti komissiolle talkkia (E553B) koskevan toisen teknisen raportin 27 päivänä heinäkuuta 2017 (3).

                  (3)

                  Komissio esitti tarkastelukertomuksen luonnoksen (4)5 päivänä lokakuuta 2017 ja tämän asetuksen luonnoksen pysyvälle kasvi-, eläin-, elintarvike- ja rehukomitealle 13 päivänä joulukuuta 2017 ja sai ne valmiiksi komitean 22 päivänä maaliskuuta 2018 pidettyä kokousta varten.

                  (4)

                  Hakijan toimittama asiakirja-aineisto osoittaa, että talkki (E553B) täyttää Euroopan parlamentin ja neuvoston asetuksen (EY) N:o 178/2002 (5) 2 artiklassa määritellyt elintarvikkeen kriteerit. Sitä ei käytetä ensisijaisesti kasvinsuojelutarkoituksiin, mutta se on hyödyllinen kasvinsuojelussa tuotteessa, joka koostuu kyseisestä aineesta ja vedestä. Näin ollen sitä on pidettävä perusaineena.

                  (5)

                  Tehdyistä tutkimuksista on käynyt ilmi, että talkin (E553B) voidaan yleisesti olettaa täyttävän asetuksen (EY) N:o 1107/2009 23 artiklassa säädetyt vaatimukset erityisesti niiden tutkittujen käyttötarkoitusten osalta, jotka luetellaan komission tarkastelukertomuksessa. Näin ollen on aiheellista hyväksyä talkki (E553B) perusaineeksi.

                  (6)

                  Asetuksen (EY) N:o 1107/2009 13 artiklan 2 kohdan sekä 6 artiklan mukaisesti ja ottaen huomioon nykyisen tieteellisen ja teknisen tietämyksen hyväksyntään on kuitenkin tarpeen sisällyttää tiettyjä edellytyksiä ja rajoituksia, jotka täsmennetään tämän asetuksen liitteessä I.

                  (7)

                  Siksi asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (6) liitettä olisi muutettava.

                  (8)

                  Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Perusaineen hyväksyminen
      Hyväksytään aine ”talkki (E553B)” perusaineeksi liitteessä I vahvistetun mukaisesti.
      2 artikla
      Täytäntöönpanoasetuksen (EU) N:o 540/2011 muuttaminen
      Muutetaan täytäntöönpanoasetus (EU) N:o 540/2011 tämän asetuksen liitteen II mukaisesti.
      3 artikla
      Voimaantulo
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 7 päivänä toukokuuta 2018.

               Komission puolesta

               Puheenjohtaja

            Jean-Claude JUNCKER

         (1)  EUVL L 309, 24.11.2009, s. 1.

         (2)  Euroopan elintarviketurvallisuusviranomainen, 2016. Technical report on the outcome of the consultation with Member States and EFSA on the basic substance application for Talc E553B for use in plant protection as repellent on fruit trees and grapevine. EFSA supporting publication 2016:EN-1044. 29 pp.

         (3)  Euroopan elintarviketurvallisuusviranomainen, 2017. Technical report on the outcome of the consultation with Member States and EFSA on the basic substance application for Talc E553B for use in plant protection as repellent on fruit trees and grapevine. EFSA supporting publication 2017:EN-1277. 21 pp.

         (4)  http://ec.europa.eu/food/plant/pesticides/eu-pesticides-database/public/?event=activesubstance.selection&language=FI.

         (5)  Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

         (6)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

         LIITE I

                     Nimi, tunnistenumero

                     IUPAC-nimi

                     Puhtaus (1)

                     Hyväksymispäivä

                     Erityiset säännökset

                     Talkki (E553B)
                     CAS-numero: 14807-96-6

                     Magnesiumvetymetasilikaatti
                     silikaattimineraali

                     Elintarvikelaatuinen komission asetuksen (EU) N:o 231/2012 (2) mukaisesti.
                     < 0,1 % hengitettävää kiteistä piioksidia

                     28. toukokuuta 2018

                     Talkkia (E553B) on käytettävä talkkia (E553B) koskevan tarkastelukertomuksen (SANTE/11639/2017) päätelmiin ja erityisesti sen lisäyksiin I ja II sisältyvien erityisten edellytysten mukaisesti.

            (1)  Lisätietoja perusaineen tunnistuksesta, spesifikaatiosta ja käyttötavasta annetaan perusainetta koskevassa tarkastelukertomuksessa.

            (2)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).

         LIITE II
         Lisätään täytäntöönpanoasetuksen (EU) N:o 540/2011 liitteessä olevaan C osaan kohta seuraavasti:

                        ”19

                        Talkki (E553B)
                        CAS-numero: 14807-96-6

                        Magnesiumvetymetasilikaatti
                        silikaattimineraali

                        Elintarvikelaatuinen komission asetuksen (EU) N:o 231/2012 (*1) mukaisesti.
                        < 0,1 % hengitettävää kiteistä piioksidia

                        28. toukokuuta 2018

                        Talkkia (E553B) on käytettävä talkkia (E553B) koskevan tarkastelukertomuksen (SANTE/11639/2017) päätelmiin ja erityisesti sen lisäyksiin I ja II sisältyvien erityisten edellytysten mukaisesti.

            (*1)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).”


title: Komission täytäntöönpanoasetus (EU) 2018/1043, annettu 24 päivänä heinäkuuta 2018, tehoaineen fenamidoni hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (ETA:n kannalta merkityksellinen teksti.)

text:
                  25.7.2018

                  FI

                  Euroopan unionin virallinen lehti

                  L 188/9

         KOMISSION TÄYTÄNTÖÖNPANOASETUS (EU) 2018/1043,
         annettu 24 päivänä heinäkuuta 2018,
         tehoaineen fenamidoni hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan ja 78 artiklan 2 kohdan,
         sekä katsoo seuraavaa:

                     (1)

                     Komission direktiivillä 2003/68/EY (2) sisällytettiin fenamidoni tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen fenamidoni hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 31 päivänä heinäkuuta 2019.

                     (4)

                     Hakemus, jossa pyydettiin uusimaan fenamidonin hyväksyntä, jätettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Hakija on toimittanut täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 12 päivänä helmikuuta 2015.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijalle ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 11 päivänä helmikuuta 2016 komissiolle päätelmänsä (6) siitä, voidaanko fenamidonin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (9)

                     Elintarviketurvallisuusviranomainen havaitsi erityisiä huolenaiheita. Erityisesti ei ollut mahdollista tehdä päätelmää fenamidonin genotoksisesta potentiaalista, eikä terveysperusteisia viitearvoja voitu asettaa. Näin ollen ei voitu tehdä kuluttajiin kohdistuvien riskien arviointia ja muuhun kuin ravintoon liittyvää riskinarviointia. Lisäksi havaittiin, että on erittäin todennäköistä, että pohjavesi saastuu toksikologisesti merkittävällä metaboliitilla (RPA 412708) siten, että juomavedelle asetettu parametriraja 0,1 μg/l ylittyy kaikissa olennaisissa skenaarioissa, jotka koskevat maaperässä viljeltäviä kasveja, kun maaperän pH on pääosin vähintään 7. Elintarvikeviranomaisen päätelmänä oli lisäksi, ettei voitu saattaa päätökseen arviointia kuluttajiin kohdistuvasta riskistä, joka aiheutuu altistumisesta toiselle pohjaveden metaboliitille (RPA 412636), jota myös löytyy kasvi- ja eläinperäisistä elintarvikkeista. Myöskään jäämän määritelmiä kasveista ja kotieläimistä saatavien hyödykkeiden riskinarviointitarkoituksia varten ei ole saatu päätökseen siltä osin kuin on kyse potentiaalisesti merkityksellisten metaboliittien ottamisesta huomioon. Elintarvikeviranomainen totesi lopuksi päätelmänään, että luonnonvaraisten nisäkkäiden osalta riskinarviointia ei voitu saattaa päätökseen, eikä saatavilla olevien tietojen perusteella voitu sulkea pois vesieliöille aiheutuvaa korkeaa riskiä asetofenoni-metaboliitille altistumisesta.

                     (10)

                     Komissio pyysi hakijaa toimittamaan elintarviketurvallisuusviranomaisen päätelmiä koskevat huomautuksensa. Komissio kehotti myös täytäntöönpanoasetuksen (EU) N:o 844/2012 14 artiklan 1 kohdan kolmannen alakohdan mukaisesti hakijaa toimittamaan huomatuksensa uusimista koskevan kertomuksen luonnoksesta. Hakija toimitti huomautuksensa, ja ne on tutkittu huolellisesti.

                     (11)

                     Hakijan esittämistä perusteluista huolimatta tehoainetta koskevia huolenaiheita ei voitu poistaa.

                     (12)

                     Näin ollen ei ole vahvistettu vähintään yhden kasvinsuojeluaineen yhden tai useamman edustavan käyttötarkoituksen osalta, että asetuksen (EY) N:o 1107/2009 4 artiklassa säädetyt hyväksymiskriteerit täyttyvät. Sen vuoksi on aiheellista olla uusimatta tehoaineen fenamidoni hyväksyntää kyseisen asetuksen 20 artiklan 1 kohdan b alakohdan mukaisesti.

                     (13)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (14)

                     Jäsenvaltioille tulisi antaa aikaa fenamidonia sisältävien kasvinsuojeluaineiden lupien peruuttamiseen.

                     (15)

                     Jos jäsenvaltiot myöntävät fenamidonia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 14 päivänä marraskuuta 2019.

                     (16)

                     Fenamidonin hyväksynnän voimassaoloaikaa pidennettiin 31 päivään heinäkuuta 2019 komission täytäntöönpanoasetuksella (EU) 2018/917 (7), jotta uusimisprosessi voitaisiin saattaa päätökseen ennen kyseisen aineen hyväksynnän voimassaolon päättymistä. Koska asiassa kuitenkin tehdään päätös ennen voimassaolon myöhennettyä päättymispäivää, tätä asetusta olisi sovellettava mahdollisimman pian.

                     (17)

                     Tämä asetus ei estä fenamidonin hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

                     (18)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusimatta jättäminen
            Tehoaineen fenamidoni hyväksyntää ei uusita.

            2 artikla
            Täytäntöönpanoasetuksen (EU) N:o 540/2011 muuttaminen
            Poistetaan täytäntöönpanoasetuksen (EU) N:o 540/2011 liitteessä olevasta A osasta fenamidonia koskeva rivi 62.

            3 artikla
            Siirtymätoimenpiteet
            Jäsenvaltioiden on peruutettava fenamidonia tehoaineena sisältävien kasvinsuojeluaineiden hyväksynnät viimeistään 14 päivänä helmikuuta 2019.

            4 artikla
            Siirtymäaika
            Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 14 päivänä marraskuuta 2019.

            5 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä heinäkuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission direktiivi 2003/68/EY, annettu 11 päivänä heinäkuuta 2003, neuvoston direktiivin 91/414/ETY muuttamisesta trifloksistrobiinin, karfentratsonietyylin, mesotrionin, fenamidonin ja isoksaflutolin sisällyttämiseksi siihen tehoaineina (EUVL L 177, 16.7.2003, s. 12).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N: o 1107/2009 mukaisesti (EUVL L 252, 19.9.2012, s. 26).

            (6)  EFSA (Euroopan elintarviketurvallisuusviranomainen), 2016. Conclusion on the peer review of the pesticide risk assessment of the active substance fenamidone. EFSA Journal 2016;14(2):4406, 173 pp. doi:10.2903/j.efsa.2016.4406. Saatavilla verkossa osoitteessa www.efsa.europa.eu

            (7)  Komission täytäntöönpanoasetus (EU) 2018/917, annettu 27 päivänä kesäkuuta 2018, täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, karvoni, klooriprofaami, syatsofamidi, desmedifami, dimetoaatti, dimetomorfi, dikvatti, etefoni, etoprofossi, etoksatsoli, famoksadoni, fenamidoni, fenamifossi, flumioksatsiini, fluoksastrobiini, folpetti, foramsulfuroni, formetanaatti, Gliocladium catenulatum kanta: J1446, isoksaflutoli, metalaksyyli-M, metiokarbi, metoksifenotsidi, metributsiini, milbemektiini, oksasulfuroni, Paecilomyces lilacinus kanta: 251, fenmedifaami, fosmetti, pirimifossi-metyyli, propamokarbi, protiokonatsoli, pymetrotsiini ja S-metolaklori hyväksynnän voimassaoloajan pidentämisestä (EUVL L 163, 28.6.2018, s. 13).